กรมชลประทาน ขอความร่วมมือใช้น้ำตามแผนจัดสรรน้ำหน้าแล้งอย่างเคร่งครัด
นายทวีศักดิ์ ธนเดโชพล รองอธิบดีกรมชลประทาน กล่าวถึงสถานการณ์น้ำ ปัจจุบันในอ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกันประมาณ 42,000 ล้าน ลบ.ม. คิดเป็นร้อยละ 57 ของความจุอ่างฯรวมกัน มีน้ำใช้การได้รวมกันประมาณ 19,000 ล้าน ลบ.ม. จนถึงขณะนี้ใช้น้ำไปแล้ว 9,200 ล้าน ลบ.ม. หรือร้อยละ 54 ของแผนฯ เฉพาะ 4 เขื่อนหลักลุ่มน้ำเจ้าพระยา ได้แก่ เขื่อนภูมิพล เขื่อนสิริกิติ์ เขื่อนแควน้อยบำรุงแดนและเขื่อนป่าสักชลสิทธิ์ มีปริมาณน้ำรวมกันประมาณ 10,600 ล้าน ลบ.ม. หรือร้อยละ 43 ของความจุอ่างฯรวมกัน มีน้ำใช้การได้ประมาณ 3,900 ล้าน ลบ.ม. ปัจจุบันจัดสรรน้ำไปแล้ว 2,700 ล้าน ลบ.ม. หรือร้อยละ 66 ของแผนฯ อย่างไรก็ตามเนื่องจากปีที่ผ่านมาปริมาณน้ำต้นทุนมีจำนวนจำกัด จำเป็นต้องจัดสรรน้ำให้สอดคล้องกับปริมาณน้ำต้นทุนตามลำดับความสำคัญ โดยเน้นการอุปโภคบริโภค รักษาระบบนิเวศ ควบคุมคุณภาพน้ำ ไม้ผลไม้ยืนต้นและสำรองน้ำไว้ใช้ในช่วงต้นฤดูฝนหน้าสำหรับสถานการณ์ค่าความเค็มในแม่น้ำเจ้าพระยา โดยประเมินว่าในช่วงวันที่ 18-19 กุมภาพันธ์ 2564  ค่าความเค็มจะขึ้นสูงอีกครั้ง จึงปรับเพิ่มการระบายน้ำจากเขื่อนป่าสักชลสิทธิ์ เป็น 75 ลบ.ม./วินาที ตั้งแต่เวลา 06.00 น. ในวันที่ 16 กุมภาพันธ์ 2564  และปรับเพิ่มการระบายน้ำจากเขื่อนพระรามหกจาก 45 ลบ.ม./วินาที เป็น 60 ลบ.ม./วินาที และตั้งแต่วันที่ 17 กุมภาพันธ์ 2564 รวมทั้งสูบผันน้ำจากแม่น้ำท่าจีนผ่านคลองพระยาบรรลือ ลงสู่แม่น้ำเจ้าพระยาในอัตรา 18 ลบ.ม./วินาที เพื่อผลักดันค่าความเค็มด้วย